Kunning um tilhaldslógina og heildarætlanina um harðskap Hóskvøldið 23. november kl 20 verður fundur í Mettustovu í Havn, har kunnað verður um nýggju tilhaldslógina eins og um Heildarætlan um harðskap í parløgum og nærsambondum. Sum eitt av átøkunum í Heildarætlan um harðskap í parløgum og nærsambondum, samtykti løgtingið í heyst lóg um tilhald, uppihaldsforboð og burturvísing. Lógin veitir m. a. heimild at vísa honum ella henni, ið fremur harðskap, burtur frá heiminum eitt ávíst skifti. Endamálið er at skapa frið eina tíð hjá tí harðskaparrakta til at taka støðu til framtíðina, eins og at forða fyri, at børn verða flutt úr egnum umhvørvi í annað stað. Við lógini verður m. a. heimilað at burturvísa einum harðligum persóni úr heiminum, umframt at áseta greiðar reglur um tilhald og uppihaldsforboð. Umboð fyri Løgmansskrivstovuna fer at greiða frá. Kunnað verður eisini um arbeiðið at seta í verk átøkini í Heildarætlan um harðskap í parløgum og nærsambondum, sum nú hevur vart í stívliga fimm ár. Fundurin er almennur og ókeypis, og øll eru vælkomin. Almannamálaráðið/Sig frá, Kvinnufelagið og Løgmansskrivstovan Heildarætlan um harðskap kann lesast á amr. fo Hagtøl-Farspor við hagtølum hjálpa heimasíðueigarum at skilja, hvussu vitjandi samvirka við heimasíður við at savna og geva dulnevndar upplýsingar. Marknaðarførsla-Farspor við marknaðarførslu verða brúkt til at fylgja slóðini hjá vitjandi tvørtur um heimasíður. Endamálið er at vísa lýsingar, sum eru viðkomandi fyri einstaka brúkaran og harvið virðismiklari fyri útgevarar og triðjaparts lýsarar.